CELEX: 32020R2104
Language: ro
Date: 2020-12-15 00:00:00
Title: Regulamentul de punere în aplicare (UE) 2020/2104 al Comisiei din 15 decembrie 2020 de modificare a Regulamentului de punere în aplicare (UE) nr. 540/2011 în ceea ce privește prelungirea perioadei de aprobare a substanței active ulei de parafină (Text cu relevanță pentru SEE)

16.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 425/93
               
            
         REGULAMENTUL DE PUNERE ÎN APLICARE (UE) 2020/2104 AL COMISIEI
         din 15 decembrie 2020
         de modificare a Regulamentului de punere în aplicare (UE) nr. 540/2011 în ceea ce privește prelungirea perioadei de aprobare a substanței active ulei de parafină
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 17 primul paragraf,
         întrucât:
         
                     (1)
                  
                  
                     Partea A a anexei la Regulamentul de punere în aplicare (UE) nr. 540/2011 al Comisiei (2) stabilește substanțele active considerate a fi fost aprobate în temeiul Regulamentului (CE) nr. 1107/2009.
                  
               
                     (2)
                  
                  
                     Regulamentul de punere în aplicare (UE) 2017/555 al Comisiei (3) a prelungit perioada de aprobare a substanței active ulei de parafină până la 31 decembrie 2020.
                  
               
                     (3)
                  
                  
                     O cerere de reînnoire a aprobării substanței active a fost transmisă în conformitate cu Regulamentul de punere în aplicare (UE) nr. 844/2012 al Comisiei (4).
                  
               
                     (4)
                  
                  
                     Din cauza faptului că evaluarea substanței respective a fost amânată din motive independente de voința solicitanților, este probabil ca aprobarea acestei substanțe active să expire înainte de adoptarea unei decizii privind reînnoirea sa. Prin urmare, este necesar să se prelungească cu un an perioada de aprobare.
                  
               
                     (5)
                  
                  
                     Prin urmare, este adecvat să se modifice rubrica relevantă 295 din partea A a anexei la Regulamentul de punere în aplicare (UE) nr. 540/2011, pentru a se prelungi perioada de aprobare a substanței active până la 31 decembrie 2021.
                  
               
                     (6)
                  
                  
                     Regulamentul de punere în aplicare (UE) nr. 540/2011 trebuie modificat în consecință.
                  
               
                     (7)
                  
                  
                     Ținând seama de faptul că aprobarea substanței active expiră la 31 decembrie 2020, prezentul regulament trebuie să intre în vigoare în regim de urgență.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Partea A din anexa la Regulamentul de punere în aplicare (UE) nr. 540/2011 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 309, 24.11.2009, p. 1.
         
            (2)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).
         
            (3)  Regulamentul de punere în aplicare (UE) 2017/555 al Comisiei din 24 martie 2017 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a mai multor substanțe active enumerate în partea B a anexei la Regulamentul de punere în aplicare (UE) nr. 686/2012 (programul de reînnoire AIR IV) (JO L 80, 25.3.2017, p. 1).
         
            (4)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).
      
      
         
            ANEXĂ
            Partea A a anexei la Regulamentul de punere în aplicare (UE) nr. 540/2011 se modifică după cum urmează:
            
                        1.
                     
                     
                        în a șasea coloană, „Expirarea autorizării”, la rândul 295, „Ulei de parafină”, data se înlocuiește cu „31 decembrie 2021”.